OnePlus 10 Pro vist frem i Kina

Forvent at se masser af nyheder om OnePlus 10 Pro i de kommende dage. Kineserne har nemlig besluttet at lanceringen af det nye flagskib skal foregå drypvist. Første dryp kom natten til tirsdag, hvor OnePlus afslørede designet på telefonen.

På det punkt er der dog ikke meget nyt under solen, for telefonen er fuldstændig identisk med de produktbilleder, der har floreret på nettet siden november måned sidste år. Officielle produktbilleder og video kan ses længere nede på siden.

Til gengæld er der fortsat total radiotavshed om telefonens specifikationer – og ikke mindst kameraets, som nok er der, hvor de kan være flest overraskelser.

Videoen afslører, hvad vi forventede; at OnePlus 10 Pro henter regnekraft fra det nye Qualcomm Snapdragon 8 Gen 1 chipset. Et chipset der også kan findes i Xiaomis nye topmodeller. Benchmarks af Snapdragon 8 Gen1 har i øvrigt antydet, at det spritnye chipset er langsommere end to år gamle iPhone-modeller. I hvert fald på papiret.

OnePlus 10 Pro forventes at have en 6,7 tommer stor 120Hz skærm, et forbedret kamerasystem og muligvis lynhurtig 80W-opladning. OnePlus 9-serien havde 65W-opladning. Af andre rygter kan nævnes:

Android 12

32 megapixel selfiekamera

48MP + 50MP + 8MP kameraopsætning med 3x optisk zoom

50W trådløs opladning

5.000 mAh batteri

Over de kommende dage vil OnePlus fortælle mere om 10 Pro. Det skulle ikke undre os, om kineserne snart bekræfter telefonens specifikationer … to be continued.

Her er i hvert fald de officielle billeder af telefonen – og derunder en design-video.

OnePlus 10 Pro vist frem i Kina